Jekk qed tħossok imdejqa jew imdejjaq minħabba d-dehra tiegħek  jew nervuża għax ma tridx forsi turi xi diffett li jista’ jkollok lil ta’ madwarek, nissuġġerulek li tara dan il-video ta’ Cheri Lindsay, mara li taf tħallik bla nifs mhux biss għas-sbuħija tagħha iżda għad-determinazzjoni li għandha biex tħabbat wiċċha mad-diffikultajiet li ġabitilha kundizzjoni li żviluppatilha ma’ ġisimha f’qasir żmien. Lindsay għandha dik li tissejjaħ vitiligo, kundizzjoni fil-ġilda li tikkawża tbajja’ f’partijiet tal-ġilda. “Mhix faċli tissielet magħha,” tammetti Cheri fuq video fuq YouTube. Madankollu hija tistqarr li din il-kundizzjoni mhix se twaqqafha milli tilħaq il-ħolm tagħha. Qalet li staqsiet bosta mistoqsijiet meta saret taf li għandha din il-kundizzjoni. “Tweġġa’? le. Tittieħed? Le. U nista’ ngħix biha u nikseb suċċess xorta waħda? U kif!” Il-filmat jiftaħ b’Lindsay timsaħ wiċċha minn faxx ta’ makeup minn fuq wiċċha u jdejha, fejn tiżvela dik li hi fil-verità. Waqt li tħares dritt fil-kamera hija tappella biex ħadd ma jistaħba. “Hemm xi ħaġa ħażina f’kull wieħed u waħda minna. Ħadd mhu perfett.” Dan il-video huwa parti minn kampanja li qed ittella’ Dermablend li tispeċjalizza fil-qasam tal-irtokk.